
יעקב זיידנברג 

הוד השרון











(הנתבע);

מהות התביעה: כספית

סכום התביעה: 89,500₪ 
כתב תביעה

1. התובעת מיוצגת בכתב תביעה זה על ידי הח"מ והכתובת למסירת כתבי בית דין היא כאמור בכותרת תביעה זו.
2. כל טענות התובעת המובאות בכתב תביעה זה נטענות במצטבר ו/או לחלופין, הכל לפי עניין והקשר הדברים.

זהות הצדדים:

3. התובעת הינה ארגון למען בעלי חיים, כהגדרתו בסעיף 1 לחוק צער בעלי חיים (הגנה על בעלי חיים), התשנ"ד-1994 (להלן: "חוק צער בעלי חיים").
4. הנתבע הוא יבואן כלבים, אשר הגיש בקשה לייבוא כלבים מאוזבקיסטאן ביום 21.3.05.
העובדות
5. ביום 21.3.05 פנה הנתבע לשירותים הוטרינריים בבקשה לייבא 38 גורי כלבים מאוזבקיסטאן.                                                                     
העתק הבקשה מצורף לכתב התביעה ומסומן נספח א'.

6. לאור בקשתו, הונפק לו ביום 22.3.05 רשיון לייבוא בעלי חיים – מס' 336/2005. בתנאי הרשיון צוין במפורש כי על הכלבים להיות בגיל מעל 3 חודשים. חשוב לציין, כי תנאי זה הינו חיוני, בין היתר, בשל העובדה כי לא ניתן לחסן כלבים מתחת לגיל זה כנגד כלבת. 
            העתק הרשיון מצורף לכתב התביעה ומסומן נספח ב'.

7. עוד מופיע בדף הנלווה לרישיון וכותרתו "לידיעת המבקש" הסעיף הבא:
"...בעת שהיית בע"ח בהסגר חייב הבעלים בהזנתם, השקייתם, שמירתם ובטיפול בהם כפי שיורה הרופא הוטרינר הממשלתי, וכן בתשלום עבור ההסגר וכל טיפול (חסון או בדיקה) שיידרשו"

8. ביום 1.4.05 יובאו על ידי היבואן לישראל למעלה מ-30 גורי כלבים, בני חודש עד שלושה חודשים.
9. לאור גילם הצעיר של הגורים, הסותר את תנאי הרשיון שהונפק לנתבע, מנעו השירותים הוטרינריים את הכנסתם של גורי הכלבים לישראל ואמרו אומר להטיס חזרה את הכלבים לארץ מוצאם. 
10. בשל גילם הצעיר של הכלבים ומצבם הבריאותי הירוד (חלקם נפטרו כבר במהלך הבאתם ארצה  ו/או שהייתם בארץ), ברור היה לתובעת (כמו גם לנתבע עצמו) כי הטסתם חזרה במצבם תגרום להם סבל רב ומוות, העולים כדי התעללות. 
11. על אף התמונה העגומה העולה מן המתואר לעיל, לא נקט הנתבע בכל דרך פעולה, לרבות פנייה ו/או עתירה מטעמו אל הרשויות הוטרינאריות במטרה להסדיר את מצב הדברים הנ"ל,  בו בעלי החיים, המצויים תחת אחריותו המלאה של הנתבע, מצויים במצב של סכנה לחייהם ממש, "יתומים" מסיוע אנושי ועזובים לגורלם. 
12. הנתבע הוסיף ודבק בדרך פעולה זו על אף המחויבות המפורשת שהוטלה עליו מכוח תנאי הרישיון אותו ביקש וקיבל מטעם הרשויות המוסמכות, כמצוין בסעיף 7 לכתב תביעה זה. 
13. הגורים מצאו עצמם לכודים, הלכה למעשה, בין הפטיש לסדן. מחד, הטסתם לארץ מולדתם תגרום ברמת ודאות גבוהה למותם של רבים מהם (או למצער, סבל קשה וממושך בשל תנאי הטיסה שאינם הולמים) ומאידך, לא ניתן לשחררם לתחומי מדינת ישראל בשל החשש ממחלת הכלבת. על כן, נותרו הגורים תחת האיום הממשי על חייהם – בעוד הנתבע, כבעלים ואחראי לבריאותם וגורלם של הכלבים הללו, אינו נוקף אצבע לסייע בפתרון המצוקה הקשה. 
14. במצב דברים זה, בו הנתבע (ובעליהם החוקי של הכלבים) אינו מבצע את חובותיו, נאלצה התובעת למלא את חובתו ולבצע פעולות חירום למניעת התעללות בגורים הנובעת מהכוונה להטיסם לחו"ל. 
15. יש לזכור, כי הנתבע רכש וייבא את הגורים לישראל בניגוד להיתר שניתן לו. עקב מחדליו חל איסור שבדין לשחרר את הגורים, וגרוע מכך, נוצר החשש כי הם עלולים לגרום לפגיעה בבריאות הציבור עקב היותם סיכון למחלת הכלבת.
16. בפעולה משפטית דחופה, תוך מאמצים ניכרים, פנתה התובעת לביהמ"ש בבקשה להוצאת צו מניעה כנגד הטסת הכלבים חזרה לארץ מוצאם הואיל והטסתם מהווה התעללות וחובה להשאירם בישראל. 
17. ביהמ"ש הנכבד נענה לבקשת התובעת ואישר כי הטסת הגורים, שהנתבע ייבא והטיס ארצה, חזרה לארצם, תהווה התעללות אסורה לפי חוק צער בעלי חיים. על כן – ניתן צו להשאירם בארץ עד לבירור מצבם. 
            העתק ההחלטה מצורף לכתב התביעה ומסומן נספח ג'
18. לאור החלטת בית המשפט הנכבד והואיל ואחזקת הגורים בארץ חייבה נשיאה בהוצאות והואיל וההוצאות האלו מוטלות, מטבע הדברים על היבואן, פנה משרד החקלאות אל היבואן במכתב ביום 17.4.05. (למיטב ידיעת התובעת, עד למועד פנייה זו, שילם היבואן, כמקדמה, סך של כ-13,000 ₪ בלבד שעה שהחובות כבר עמדו על 50,000 ₪ ומעלה!)
19. במכתב משרד החקלאות ליבואן נאמר: 
"3. הריני להודיעך כי בהתאם להוראות החוק ובהתאם להתחייבותך מיום 21.3.05, כל הוצאות והחזקת הגורים בהסגר ובהן: הוצאות הזנתם, הטיפול השגרתי בהם, שמירתם, אשפוזם וכן הוצאות נוספות בגין חיסונים וטיפולים מיוחדים חלות עליך"

........

7. ...למותר לציין, כי על פי הדין ועל פי התחייבותך יהא עליך להמשיך ולשאת בכל הוצאה נוספת ככל שתידרש במשך שהות הגורים בהסגר".

(ההדגשות אינן במקור)

            העתק המכתב רצ"ב ומסומן נספח ד
20. למכתב זה בחר היבואן להשיב באמצעות עורך דינו, תוך שהוא טוען כי הכלבים יובאו על ידו כדין וכי לא ניתנה לו כל אפשרות לבקר את הגורים או לדרוש במצבם. 
            העתק המכתב רצ"ב ומסומן נספח ה'.
21. הואיל ודבר פעולותיה של התובעת למניעת התעללות בגורים, פורסמו ברבים, לא ויתר משרד החקלאות ושלח מכתב החקלאות נוסף לנתבע, בו נכתב כדלקמן:
"...2. הגורים יובאו על ידי מרשך בניגוד לתנאים הקבועים בס' 2 ו-4 לתנאי רישיון היבוא, קרי: ללא רישיון....

3. ביום 31.3.2005 הורה רופא וטרינר ממשלתי, מתוקף סמכותו על פי פקודת מחלות בעלי חיים [נוסח חדש], התשמ"ה-1985, על החזרת הגורים לארץ המוצא ועל העברתם למתקן ממ"ן עד להחזרתם.

4. את ההחלטה המנהלית הנ"ל רשאי היה מרשך לתקוף בעתירה לבית המשפט העליון בשבתו כבית הדין הגבוה לצדק – לו נתונה הסמכות על פי דין ברם מרשך בחר שלא לעשות כן.

5. יתרה מכך, כידוע למרשך, ביום 5.4.2004 הגישה עמותת "תנו לחיות לחיות" בקשה למתן צו מניעה זמני אשר ימנע את הטסת הגורים לארץ המוצא. מרשך בחר שלא להצטרף כצד להליך.

.....

8. ביחס לטענות מרשך המופיעות בסע' 2 למכתבך הריני להשיב כי מנהל השירותים הוטרינרים הודיענו כי מרשך מעולם לא ביקש לבקר את הגורים או לקבל דיווח על מצבם...

(ההדגשות אינן במקור)

העתק המכתב רצ"ב ומסומן נספח ו

22. פניות משרד החקלאות על דרישות התשלום שבהן לא נענו. בכל ההוצאות כמפורט בתביעה זו, נשאה התובעת.
23. וכך, לאחר קבלת החלטת בית המשפט ובשל גילם הצעיר של הגורים והצורך למנוע את הסיכון לכלבת, לא היה מנוס אלא להחזיק את הגורים בהסגר למשך חצי שנה. שוב, על אף שנושא זה פורסם בהרחבה באמצעי התקשורת, לא נקף הנתבע אצבע ולא דאג לשלם את הוצאות האחזקה והטיפול בגורים השייכים לו, בתקופת ההסגר.
24. שוב בלית ברירה, ושוב במקום הנתבע ועקב מחדליו, נאלצה העמותה לשלם את ההוצאות הכרוכות באחזקת הכלבים ובטיפול בהם בתקופת ההסגר. 
25. התובע ידע היטב מתי "לרדת מהגדר".  לא לעד נותר דומם. רק לאחר תום תקופת ההסגר, לאחר שהוצאו כל ההוצאות, לאחר שניתן היה לבסוף לשחרר את הגורים לתחומי מדינת ישראל הגיח לפתע הנתבע, לאחר "שתיקתו" משך חודשי ההסגר, ודרש לקבל לידיו את הכלבים. 
26. הגורים אכן נמסרו לידי הנתבע, מכוח היותו הבעלים שלהם.
27. למיטב ידיעת התובעת, התובע קיבל את הגורים הבריאים והשלמים לידיו, וסמוך לאחר מכן החל ב"שיווקם" ומכירתם בשוק החופשי (מדובר בגורי כלבים גזעיים שערכם רב מאוד). בלי לפגוע בכל טענה של התובעת היא תוסיף ותטען כי התובע הפיק, למיטב ידיעתה הכנסות לא מעטות ממכירת הכלבים. 
28. התובעת תוסיף ותטען, כי במעשי הנתבע (או מוטב לומר חוסר מעשיו ומחדליו החמורים), התעשר הנתבע שלא כדין על חשבון התובעת. מקום בו היה עליו לדאוג למניעת התעללות בגורים השייכים לו, ולאחזקתם בהסגר עד לבירור מצבם הרפואי, בחר הוא לגרום לכך שכל ההוצאות שנגרמו עקב העבירות שביצע על החוק (בעצם יבוא הגורים בניגוד להיתר), ישולמו על ידי התובעת.
29. התובעת תוסיף ותטען, כי כבעלים של הגורים, חלה על התובע חובה חקוקה לפי ס' 2(א) לחוק צער בעלי חיים – למנוע ולסכל כל אפשרות של התעללות בגורים השייכים לו.
30. לטענת התובעת, גם אילולא היו הגורים שייכים ליבואן (כמובנו המשפטי של מונח זה), הרי שבעצם העובדה כי ייבא לארץ גורים בני יומם, מתחת לגיל המותר ובניגוד להיתר, הרי שהקים חובה על עצמו לדאוג למניעת כל מצב של התעללות בכלבים אלה, ולשאת בכל ההוצאות הנובעות מאחריות זו.
31. במעשיו האסורים, ולמעשה בניסיון ההברחה של הגורים ארצה בניגוד להיתר היבוא, הביא הנתבע את הגורים למצב בו היו חשופים לסכנת חיים (וכאמור אף מתו בפועל).
32. לחלופין ובמצטבר, תטען התובעת כי הנתבע התרשל במעשיו ולא נהג כפי שיבואן כלבים סביר היה אמור לנהוג במצבו.
33. הנתבע התעלם ו/או ניסה לעקוף את תנאי רשיון היבוא, וגרם להבאתם של גורי כלבים אשר לא יכלו להיקלט בישראל מחד ולא ניתן להחזירם לארץ מוצאם מאידך. ברי כי כל יבואן כלבים בר דעת היה מבין כי הבאת הכלבים בניגוד לתנאי הרשיון שהונפק לו, לא תאפשר את הכנסתם התקינה לתחומי ישראל ועשויה לגרום להם סבל רב. במעשיו ומחדליו אלו, התרשל הנתבע. עליו לשאת בתוצאות הטבעיות של מעשיו.
34. הנזקים מרשלנותו זו של הנתבע (ומדובר בתיק זה בהוצאות שהוצאו בעין), "גולגלו" על כתפי התובעת, אשר נאלצה לבוא בנעליו של הנתבע, כמפורט לעיל.
35. עמותת "תנו לחיות לחיות" משקיעה משאבים רבים ברווחתם של בעלי חיים לטובת כלל הציבור. במעשיו ו/או מחדליו של הנתבע היה משום ניסיון לנצל את המשאבים הללו לטובתו האישית והפרטית. אין לתת לכך יד. על הנתבע להשיב ו/או לפצות ו/או לשלם לתובעת את הסכומים שהוציאה בעין בנסיבות המפורטות לעיל.
36. אשר על כן ולאור האמור לעיל, מתבקש ביהמ"ש הנכבד לזמן את הנתבע לדין ולחייבו לשלם כדלקמן: 
1. סך של  – 79,058 ₪ בתוספת הפרשי ריבית והצמדה מיום ההוצאות ועד ליום התשלום בפועל בגין החזקת הכלבים בבית החולים הווטרינרי האוניברסיטאי;                    
העתק אישור התשלום על ידי העמותה מצורף לכתב התביעה ומסומן    נספח ז'

2. סך של 6,995.85 ₪ בתוספת הפרשי ריבית והצמדה מיום ההוצאות ועד ליום התשלום בפועל בגין החזקת הגורים בהסגר; 
העתק אישור התשלום על ידי העמותה מצורף לכתב התביעה ומסומן נספח ח'
37. התובעת מבהירה כי בשלב זה היא אינה יודעת באיזה סכום נמכרו הכלבים וכי היא שומרת לעצמה את הזכות לתקן את כתב התביעה בהתאם. 
38. להשלמת התמונה, תציין התובעת כי במסגרת מאמציה להגן על הגורים ולאור חששותיה מהתנהגות הנתבע לאור ניסיון העבר, פנתה התובעת בניסיון לנהל מו"מ עם הנתבע, עם תום תקופת ההסגר. במסגרת המו"מ, ביקשה התובעת לקבל לידה את גורי הכלבים (תמורת סכום כספי מוסכם), על מנת להמשיך ולדאוג להם במסירות. 
39. הנתבע טען כי נגרמו לו הפסדים כספיים ניכרים בגין משלוח הגורים והמו"מ לא צלח. 
40. בנוסף, תציין התובעת כי לנתבע נשלח מכתב המפרט את הוצאות התובעת כמפורט לעיל, אולם מכתב זה טרם זכה למענה. 
            העתק המכתב מצורף לכתב התביעה ומסומן נספח ו'
41. לביהמ"ש הנכבד הסמכות העניינית והמקומית לדון בתביעה. 
42. אשר על כן, מתבקש ביהמ"ש הנכבד להזמין את הנתבע לדין ולחייבו לשלם לתובעים את נזקיהם בצירוף הוצאות משפט ושכ"ט עו"ד והכל בצירוף הפרשי הצמדה וריבית מיום קרות הנזק.

________________

_______________


ישראל (רולי) בר, עו"ד

אמיר רוזנברג, עו"ד 


             

ב"כ התובעת



       
